Finalitza la huitena edició de la Mostra Novembre Negre amb més de 2.000 assistents
28 de novembre 2017

![](/media/yuzdszis/08premiosnn2017_cuerpo.jpg)  

Finalitza la huitena edició de la Mostra Novembre Negre consolidant-se gràcies a la varietat de les propostes i la constància del seu públic que en esta ocasió ha superat els 2.000 assistents repartits entre concerts, projeccions cinematogràfiques, xarrades, teatre i gastronomia. La regidoria de Joventut i l'associació Philip & Sam agraixen el suport a tots els assistents i especialment a Carlos Santos, Juan Madrid i Bartolomé Seguí que amb la seua presència i generositat han recolzat al festival.

El regidor de Joventut, Guillermo Sampedro, assegura que el festival “**està més que consolidat i enguany la gent ha tornat a respondre acudint als actes i a les pel·lícules, en una edició en la qual hem preferit centrar-nos en el cinema, encara que sense oblidar la resta d'aspectes del festival, com la literatura, gastronomia, teatre o música. Ara ja ens posem a la feina per a la pròxima edició**”.

Este passat diumenge a la vesprada es va celebrar en el Casal Jove del Port de Sagunt la gala de clausura amb el lliurament de premis de tots els apartats. El premi del jurat del V Festival de Curtmetratges va ser per a _Ball de Màscares_, de Javier Oliver, i el públic va triar amb els seus vots _La lección_ d'Hugo Gómez, com a millor curt entre els altres finalistes. Tots dos directors van viatjar fins a Sagunt des de Sevilla i Madrid respectivament per a arreplegar els premis i van reconéixer l’alt nivell dels participants, “**que li dóna més valor a este premi**”. Les dos obres guanyadores coincidixen a tractar temes d'eterna actualitat com és el maltractament a la dona i l'explotació infantil de les multinacionals, fent-li un volt amb sutilitat i imaginació en la seua denúncia i alhora amb un llenguatge de gènere. Javier Oliver, a més, va acudir a la gala amb l'actor i dramaturg Jaime Pujol, que va destacar l’alt nivell del Festival de Curts.

En l'apartat “Corto local” el vencedor va ser _Semillas_, de Javier Mondragón i en el concurs de curts “24 Hores Negres” les guanyadores van ser Sara Melchor, Paula Pozuelo i Cristina Pozuelo amb _Weak_. Pel que fa al concurs de micro-relats dels IES de Sagunt en el qual han participat més de 70 estudiants, la guanyadora va ser Yael Fraj Roda amb el seu relat _El espejo_.

Amb una assistència destacada als dos concerts de Maronda i Soledad Vélez i a les projeccions de cinema per a xicotets i adults, l'organització ja pensa en l'any que ve. Totes les actualitzacions es podran consultar en la web del festival: [www.novembrenegre.es](http://www.novembrenegre.es/)

*   [](http://www.facebook.com/sharer.php?u=https://aytosagunto.es/va/actualitat/finalitza-la-huitena-edicio-de-la-mostra-novembre-negre-amb-mes-de-2-000-assistents/ "Facebook")
*   [](http://twitter.com/share?url=https://aytosagunto.es/va/actualitat/finalitza-la-huitena-edicio-de-la-mostra-novembre-negre-amb-mes-de-2-000-assistents/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/finalitza-la-huitena-edicio-de-la-mostra-novembre-negre-amb-mes-de-2-000-assistents/ "Linked In")
*   [](mailto:?body=https://aytosagunto.es/va/actualitat/finalitza-la-huitena-edicio-de-la-mostra-novembre-negre-amb-mes-de-2-000-assistents/)